Na osnovu člana 187 Zakona o lokalnoj samoupravi (“Sl.list Crne Gore”, broj 02/18) i člana 156 Statuta Opštine u okviru Glavnog grada – Golubovci (“Sl.list Crne Gore-opštinski propisi”, broj 12/19) Skupština Opštine u okviru Glavnog grada – Golubovci, na Sjednici, održanoj dana \_\_.\_\_.2019.godine, donijela je –

**ODLUKA**

**O PRISTUPANJU ZAJEDNICI OPŠTINA CRNE GORE**

**Član 1**

Opština u okviru Glavnog grada – Golubovci, saglasno ovoj Odluci, pristupa u punopravno članstvo Zajednica opština Crne Gore.

**Član 2**

Donošenjem ove Odluke o punopravnom članstvu Opština u okviru Glavnog grada – Golubovci, preuzima sva prava i obaveze, koje joj članstvom u Zajednici opština, na osnovu njenih akata pripadaju.

**Član 3**

Opština u okviru Glavnog grada – Golubovci, saglasno Odluci o načinu finansiranja rada Zajednice opština, preuzima obavezu plaćanja članskog doprinosa u iznosu utvrđenom aktom skupštine Zajednice opština Crne Gore.

**Član 4**

Odluka o pristupanju će se dostaviti Glavnom gradu – Podgorica, Zajednici opština Crne Gore, Ministarstvu javne uprave i Ministarstvu finansija, radi verifikacije, odnosno upoznavanja.

**Član 5**

Ova Odluka će se objaviti u “Službenom listu Crne Gore-opštinski propisi”, a stupit će na snagu osmog dana od dana objavljivanja.

Broj:22-030/19-\_\_\_

Anovi, dana \_\_\_.\_\_\_. 2019.godine

**Skupština Opštine u okviru Glavnog grada – Golubovci**

**Predsjednik Skupštine**

**Ratko Stijepović**

**O b r a z l o ž e nj e**

Pravni osnov za donošenje Odluke o pristupanju Zajednici opština Crne Gore, nalazi se u članu 187 Zakona o lokalnoj samoupravi, kojim je propisano da opštine mogu osnovati svoju asocijaciju opština za teritoriju Crne Gore. Asocijacijom se smatra asocijacija koju je osnovalo više od polovine opština, što je sa Zajednicom opština slučaj, imajući u vidu da je čine 23 opštine.

Članom 156 Statuta Opštine u okviru Glavnog grada – Golubovci, propisano je da Opština ostvaruje saradnju sa drugim opštinama i gradovima u zemlji i inostranstvu, u oblastima od zajedničkog interesa, u skladu sa Ustavom i zakonom.

Ciljevi Zajednice opština Crne Gore su razvoj, unapređenje i zaštita lokalne samouprave u Crnoj Gori, u skladu sa principima Evropske povelje o lokalnoj samoupravi, te ostvarivanje zajedničkih interesa jedinica lokalne samouprave i unapređenje njihovih stručnih, materijalnih i finansijskih kapaciteta za ostvarivanje nadležnosti i efikasno pružanje usluga građanima. Zajednica opština predstavlja i zastupa zajednički utvrđene interese svojih članica, a naročito u postupku pripreme i donošenja zakona i drugih akata koji su od značaja za organizaciju, rad, funkcionisanje i finansiranje lokalne samouprave i predstavljanju njihovih interesa pred centralnim vlastima i međunarodnim organizacijama i asocijacijama.

Sredstva za rad Zajednice utvrđuju se godišnjim Finansijskim planom, u skladu sa Planom rada i ciljevima Zajednice. Zajednica opština stiče sredstva u prvom redu od članarine, kao i od pomoći države, dobrovoljnih priloga, donacija i poklona, zavještanja domaćih pravnih i fizičkih lica, pomoći drugih organizacija i udruženja, kao i od sopstvenih prihoda ostvarenih obavljanjem djelatnosti usmjerenih na ostvarivanje ciljeva Zajednice u skladu sa zakonom.

Shodo članu 2 Odluke o visini članarine za finansiranje rada Zajednice opština Crne Gore ("Službeni list Crne Gore", br. 006/19), za rad Zajednice, na ostvarivanju ciljeva utvrđenih Statutom Zajednice, jedinice lokalne samouprave, koje su članice Zajednice, obezbjeđuju sredstva iz dijela prihoda koji se ustupaju opštini po osnovu poreza na dohodak fizičkih lica, i to:

* 1,10% opštine koje pripadaju Primorskom regionu;
* 0,90% opštine koje pripadaju Središnjem regionu;
* 0,30% opštine koje pripadaju Sjevernom regionu.